Verbod op wynverkope ‘onsinnig’Argieffoto (Foto: Unsplash) ’n Algehele verbod op alle alkohol is die mees radikale maatreël wat die regering kán inspan om hospitale se beskikbare plek en dienslewering gedurende die Covid-19-pandemie te beskerm. Só meen die landbouorganisasie Saai. Die organisasie het Vrydag gesê die wynverbod strek veel verder as blote frustrasie onder wynliefhebbers of gaste wat die Boland droëbek besoek. “Intussen bloei honderde wynplase en tientalle dorpe dood. Werksgeleenthede gaan vinniger verlore as wat Covid-19-geld in die staatsdiens wegraak en een van Suid-Afrika se oudste landboubedrywe dreig om ten gronde te gaan,” lui ’n verklaring deur Saai. Die organisasie gee toe dat die uitgangspunt dat ’n alkoholverbod beddens in hospitale beskikbaar stel wel geldig is. “Maar net soveel beddens word deur taxi-ongelukke in beslag geneem en daar is geen poging aangewend om hulle van ons paaie af te kry of selfs die passasierslading te verminder nie. Die regering sê dat dit oor werk, inkomste en lewensbestaan gaan. Maar met watter mandaat kan die regering besluit dat die oorlewing van werksgeleenthede in die taxibedryf belangriker is as dié van die wynbedryf?” Die organisasie wys verder daarop dat die aandklokreël boonop motoriste tussen 21:00 snags en 05:00 soggens van die paaie af hou. “Daar is geen rasionele rede om die voortbestaan van ’n familieplaas wat reeds eeue lank die Bolandse ekonomie aan die gang hou, in gedrang te bring omdat ’n kantoorwerker dink hy kan daardeur ’n paar beddens vir Covid-19-pasiënte oophou nie. “Ons kan aantoon dat 20 weke van ’n tabakverbod en die miljarde rande skade aan die ekonomie, werksgeleenthede en lewensbestaan van derduisende gesinne volgens die staat se eie syfers dalk hoogstens 18 beddens kon spaar,” sê Saai. Maroela Media het vroeër berig ’n hof het verlede maand gelas dat die verbod op die verkope van tabakprodukte onnodig en ongrondwetlik was. Die organisasie wys daarop dat wyn ’n landbouproduk is en dat wyn en kos hand aan hand loop. “Daarom kan ’n mens dit, anders as ander alkoholsoorte, van rakke in supermarkte koop. Ondergang staar honderde wynboere in die gesig. Selfs as die bedryf nou weer van sy kettings bevry word, is die skade onherstelbaar. “Tenks en vate in kelders is vol en daar is nie plek vir 2021 se oes nie. Boere kry nie leweringskwotas nie en oestyd het begin. Jy kan nie ’n plaas vir ’n jaar sluit nie – veral nie nadat dit die vorige jaar gesluit was nie. “Een werker op ’n wynplaas het vir ons gesê hy sterf eerder aan Covid-19 as aan honger en verdriet, maar dood is dood!”